Эпсарша-инструкторша ламаройн йеа а группица шец-шеца кхетош-кхиоран болх бира. Кхетийра хилларг дестийна дийца дезаш х1ума ца хилар. И санна долу дар-дацарш Кавказехь-м хьовха, Россехь, т1амана генарчу меттигашкахь а нисло, гонаха гуобаьккхина лаьтташ салт а, полици, лакхара 1едал доллушехьа. Дуэлехь шиъ вовшах а летта, дов дерзар г1олехь лерина даиман а, ши тоба вовшах летачул. Ишттачохь шина а аг1онна мелла а к1езиг хуьлу зен. Новкъадерг-х1инца эскар 1аморан къайле йовруг хилар ду. Ма-дарра аьлча-м, цхьа а къайле а йоцуш ламарой жимачохь дуьйна лата 1емаш ма барийца. Охьатохарех летта а ца 1аш, т1еман хьелашкахь лата кечбора уьш. Кавказан т1ом д1абоьдуш болу дуьххьарлера шо дацара. Исмайлин Дудас х1иттийна долу хьелаш лардан таро ца хилира къонахийн. Ишттачохь яхь, г1иллакх, доьналла долу кегийрхой шайна дена-нанна, а бохуьйтуш 1ийр боцийла Дудина а хаьара.